     ถ้าเขาว่าอร่อย เราก็จะตามมาชิม .... มาซะไกลข้ามจังหวัดเลยวันนี้ โดยบิ้วซะจนต้องรีบมาทาน กับร้านพิซซ่าโฮมเมดเตาถ่านในจังหวัดสุโขทัย มื้อเที่ยงวันนี้มาพร้อมกับความหิวโหยพอสมควร (สม...ยังจะหิ้วท้องไปทานข้ามจังหวัดอีก)

     ด้วยความที่ไม่ใช่คนในพื้นที่ เลยไม่ค่อยชำนาญในเส้นทาง แนะให้ตาม GPS เลยครับ จำได้แค่ว่าต้องข้ามแม่น้ำยม แล้ววิ่งเลียบแม่น้ำครับ ร้านจะอยู่ด้านหลังธนาคารกสิกรไทย ถนนเลียบแม่น้ำเส้นนี้ค่อนข้างแคบ ถ้ามีรถสวนอาจจะลำบากสักหน่อย ที่จอดรถก็เช่นกันครับ ลักษณะร้านจะเป็นบ้านที่ทำด้านหน้าเป็นร้านพิซซ่า มีเตาอยู่ด้านหน้า นวดแป้ง อบพิซซ่ากันให้เห็นกันพอเรียกน้ำย่อยได้เลยครับ ร้านเปิดบริการทุกอังคาร-อาทิตย์ (หยุดวันจันทร์) ตั้งแต่เวลา 12.00 น. - 21.00 น. สามารถโทรศัพท์สั่งอาหารล่วงหน้า หรือจะสั่งกลับบ้านได้ที่เบอร์ 097-960-0700 ครับ

     บ้านพิซซ่าหลังนี้ อาหารแนวอิตาเลี่ยนค่อนข้างหลากหลายทีเดียว เอาใจสาวกโดยไม่ต้องเดินขึ้นห้างเข้าร้านแบรนด์มหาชน เมนูที่นี่มีทั้งพิซซ่า สปาเก็ตตี้ เบอเกอร์ ลาซานญ่า ของทานเล่นอย่างเฟรนฟราย ผักโขมอบชีส มันบดอบชีส สเต็กจะเป็นหมู เนื้อ หรือจะเป็นซี่โครงหมูบาร์บีคิวที่นี่ก็มีให้ลองกันครับ ที่สำคัญ ราคาน่าคบหาทีเดียว 

     วันนี้เมนูที่ได้ลอง แน่นอนเมนูแรกคงต้องเป็น "Pizza seafood" (220 บาท) -- ผมเพิ่มชีสไปอีก 30 บาท เรียกได้ว่าชีสมาเต็ม ชิ้นใหญ่ แบ่งออกเป็นชิ้นเล็ก ๆ ได้ทั้งหมด 8 ชิ้น เรียกได้ว่าทานได้ 3-4 คนจุกเลยครับ แน่นอนวันนี้มากับ 2 สาว งานหนักก็ตกมาอยู่ที่เราล่ะสิ ... เครื่องใส่มาเยอะครับทั้งกุ้ง หอย และปลาหมึก ผักก็เช่นกัน ที่ไม่ชอบเลยคือผักที่ใส่มามีหอมแดงด้วย T T (งานนี้มีเขี่ย) รสชาติพิซซ่าที่นี่จะเป็นแบบไทยสไตล์หน่อย ไม่ใช่แนวอิตาเลี่ยนจ๋า ก็ถือว่าถูกปากถูกคอคนไทยแหละครับ ส่วนตัวแป้งวันนี้สั่งเป็นแป้งบางกรอบ แป้งยังไม่ค่อยหอมเท่าไหร่ครับ

     จานหนักไปแล้ว ต่อกันด้วยเมนูทานเล่น ๆ ก็แล้วกัน เมนูที่สั่งจะเป็น "ผักโขมอบชีส" (120 บาท) และมันบดอบชีส (80 บาท) -- 3 เมนูวันนี้มาแต่แนวเลี่ยน ๆ ทั้งนั้นเลย ตัวผักโขมอบชีสจะโรยเบคอนมาด้วย ชีสเยอะครับ แต่รสชาติจะติดเปรี้ยวนิด ๆ แล้วแต่คนชอบครับ ส่วนมันบดอบชีสตัวนี้ยังไม่ค่อยชอบเท่าไหร่ครับ เสริฟมาชิ้นใหญ่ ดูน่าทาน แต่เวลาทานจะให้รสสัมผัสออกแห้ง ๆ ไปหน่อย แน่นอนครับเมนูนี้ทานเหลือ ^__^

     ด้านการบริการ ร้านนี้พนักงานหลายคน ทั้งส่วนในครัว และหน้าเตาพิซซ่า อาหารจึงไม่ต้องรอนาน ผมนั่งไม่ไกลจากเตาอบพิซซ่าจึงได้เห็นขั้นตอนและลีลาการทำพิซซ่าชัดเจน น้ำดื่มที่นี่ต้องซื้อน้ำขวด น้องที่อยู่หน้าเตาอาจจะไม่ค่อยพูดคุย หรือยิ้มแย้มเท่าไหร่นัก คงเป็นบุคลิกเฉพาะตัว ^__^

สรุป - รสชาติ 3.5/5 
       - บรรยากาศและความสะอาด 3.5/5 
       - การบริการและความรวดเร็ว 3.5/5 
       - ความคุ้มค่าและราคา 3.5/5 
โดยรวม 3.5 เต็ม 5 คะแนน 

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,513)